Иван Вазов
Ек

chitanka.info

De verre — pour gemir, d’airain — pour resister[1]

Victor Hugo

При хорът от привети,

от мило чувство сгрети,

и тоз ми глас кънти:

във песните си ти

лейш много гняв, поете!

Ах! Благост и любов

във моето сърце ли

не са до днес цъфтели,

кат струни затрептели

издавали са зов?

Та моята ли лира —

стон, нега, блян, мечта —

мощ в себе не набира

да служи на кумира

свещен на любовта?

Но що ми вижда взора?

Ужасно зло бесней,

превръща в тигри хора

и братска кръв се лей

в бой с мрака и позора!

Ах, благост! — в час, в кой звяр

жаднее за кръвта ни?

Ах, благост — пред пожар?

Пред смъртните душмани?

От зло не благост брани,

а гняв, а мощ, а сила —

обнажен меч в ръка!

Немее песен мила…

От буйната река

тих ромон кой чака?

И кой би чул сред зима

на славей песента —

през пролет тъй любима?

Там, дето вълци има,

що търси благостта?

В ехтежа на борбата

с насильето, лъжата

за благост пуснат вик

в пустинята е клик,

той чужд е на душата.

Сърце, що бол изпита,

в рев, вопли търси лек

и в буря страховита

скалата ековита

повръща бурен ек!

Януари 1916 г.

[1] От стъкло — за да звъни, от бронз — за да се противопоставя. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.